《宿石鼓书院》
清代·罗源汉

衡州之山多奇特，雁峰峙南石鼓北。周宣攻车不到此，佳名今古同烜赫。

长松翳阁神所栖，断碣欹墙人不识。侧闻李宽建自唐，风雨年年秋草碧。

凭临十里万家烟，远树撑天鸟飞没。其下绿净者湘江，左会蒸流环一玦。

我因行役过此邦，荆榛满眼尘满臆。跻阶便问合江亭，吊古心怆访遗迹。

韩张两人久不作，高文大章垂金石。剔藓循诵半模糊，发箧朗吟三太息。

小憩危亭日影斜，登楼一眺乾坤窄。文名山斗今几人，吾道南来溯正脉。

黄昏钟鼓催客卧，秋山月出寒江白。

作者简介：（1708—1782）清湖南长沙人，字方城，号南川。雍正十一年进士，授编修。工书法，苍古遒劲，卓然成家。累官工部尚书。乾隆四十七年休致，卒。